Марко Ганчев
Яснота

chitanka.info

Средна възраст.

Жестока възраст.

Възраст на яснотата.

Всичко ми е безкрайно ясно,

сякаш съм завършил

всички езикови гимназии

и факултетите по санскритски.

Без грешка превеждам на български

от гукащия език на Неверните Жени.

От наречието на Принципните Мъже.

Не ме затрудняват

фразеологичните съчетания на Демагозите.

Разбирам се с племето на Властнямащите.

По-точно тълкувам надписите на Историята

от професорите,

които искат да станат академици.

Никаква нова дума

не може да ме измами,

защото я намирам

в пълния речник на Опита.

Всичко ми е напълно ясно

и все пак не всичко:

какво всъщност носят

ясните летни дни —

стоплят ли,

или изпепеляват?

1967

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.